**Projekta “Diskusijas pie sv. Lūkas” atgriezeniskās saites analīze**

**Mērķa grupa, kuru centāmies iesaistīt diskusijās un kā to darījām:**

* Biedrības sociālā pakalpojuma klienti, brīvprātīgie un darbinieki;
* Cilvēki, kuri apmeklē anonīmās pašpalīdzības grupas mūsu mājā;
* Cilvēki, kuri apmeklē mūsu kultūras pasākumus;
* Veicām plašu reklāmas kampaņu mūsu Facebook lapā (524 sekotāji) ar 5 apkopojošajiem un 12 starppasākumu postiem;
* Diskusijas bija pieejamas arī biedrības Facebook kontā tiešraides režīmā (katru tiešraidi skatījās no 3 – 7 cilvēkiem).
* Izsūtījām preses relīzes masu medijiem, taču nekādu interesi nesaņēmām. Privātā sarunā ar “Delfu” žurnālisti noskaidrojām, ka šobrīd mūsu jautājums nav mediju aktualitāte.

**Kopskaitā izdevās iesaistīt 29 cilvēkus.** Noslēgumā veicām dalībnieku anketēšanu, lai uzzinātu viņu viedokli par diskusiju lietderību un personisko nozīmi.

**Analizējot anketas varam apkopot, ka:**

* 10% dalībnieku sākumā bija un vēlāk arī palika pārliecināti Krievijas propagandas aizstāvji. No tiem 3 dalībnieki agresīvā veidā ar lielu aizvainojumu sirdī diskusiju atstāja. Pārējie no tiem, kuri palika, nemainīja savu nostāju.
* 60% dalībnieku sākumā pauda viedokli, ka politika viņus neinteresē un izraisa negatīvas emocijas, ka viņi vispār nevēlas runāt par sabiedrībā asus un pretējus viedokļus raisošām tēmām. No tiem apmēram puse tomēr diskusijās ieklausījās, bija arī viedokļi, ka diskusijas raisījušas pārdomas, mācījušas domāt, salīdzināt un meklēt patiesus informācijas avotus.
* 20% dalībnieku sākumā bija ar nekonkrētu nostāju Ukrainas kara jautājumā. Viņu nostāja bija, ka propaganda ir no visām pusēm un patiesību neviens neuzzinās. Šie cilvēki ar interesi iesaistījās diskusijā un uzdeva jautājumus. Vairums no viņiem pēc diskusijām atzina, ka ir iemācījušies meklēt, salīdzināt un atpazīt melīgus no faktos balstītiem informācijas avotiem.
* 10% dalībnieku jau no sākuma bija Krievijas agresijas un propagandas pretinieki, viņi aktīvi iesaistījās, izteica viedokļus kā pretoties totalitārisma un ksenofobijas propagandai. Šie cilvēki arī savās personīgajās dzīvēs ieņem aktīvu sociālu pozīciju.

**Analizējot diskusiju apmeklētību varam secināt, ka** katru diskusiju apmeklēja 6-12 cilvēki un 3-7 vēroja tiešraidē. Dalībnieku aktivitāte diskusiju laikā bija zema, jautājumu un viedokļu salīdzinoši maz. Bija dalībnieki, kuri klātienē piedalījās visās diskusijās (6gb), bija dalībnieki, kuri bija aktīvi pretēja viedokļa paudēji un arī piedalījās vairākās diskusijās, no kā varam secināt, ka diskusiju forma bija interesanta un iesaistoša.

**Rezumējot, varam secināt, ka** tika izveidots un arhivēts ļoti kvalitatīvs Ukrainas karu un Krievijas propagandu izvērtējošs materiāls, kurš turpmāk ir pieejams biedrības YouTube kanālā. Jau šobrīd dažām no diskusijām ir pa 3-4 skatījumiem, jāpiezīmē, ka tas nav maz, jo diskusiju ilgums vidēji ir 1.5h. Mūsu mērķa grupas cilvēkiem pārsvarā raksturīga ir sociāli un pilsoniski neaktīva nostāja un emocijās vai tenkās balstīti viedokļi, kas saistīts ar atkarību slimības radītajiem personības traucējumiem un antisociālu dzīvesveidu. Tomēr, kā aptauja rāda, tad vismaz puse no iesaistītajiem ieguva vērtīgu informāciju un cilvēciskas, demokrātiskas un nenosodošas diskusijas pieredzi, kas rezultējās ar personiskās nostājas pozitīvām pārmaiņām, pieredzi pilsoniskajā briedumā un personīgo izaugsmi.
Esam pārliecināti, ka projekts “Diskusijas pie sv. Lūkas” lika pamatus dažādu sociālu un politisku jautājumu diskusijām, ko vēlamies turpināt, iesaistot arvien plašāku auditoriju un masu medijus.